ຄະນະນໍາ, ສະມາຊິກພັກ-ພະນັກງານຫຼັກແຫຼ່ງ ແລະ ພະນັກງານລັດຖະກອນຂອງບັນດາຫ້ອງການ, ກົມ, ສະຖາບັນ, ສູນ, ສາງ, ລັດວິສາຫະກິດໂຮງພິມ, ໂຮງງານ, ມະຫາວິທະຍາໄລແຫ່ງຊາດ, ວິທະຍາໄລ ແລະ ໂຮງຮຽນທີ່ຂຶ້ນກັບກະຊວງສຶກສາທິການ ແລະ ກິລາ (ສສກ)
ໄດ້ເຂົ້າຮ່ວມຮັບຟັງເນື້ອໃນກອງປະຊຸມຄັ້ງປະຖົມມະລຶກ ຂອງສະພາແຫ່ງຊາດ ຊຸດທີ 8 ແລະ ສະພາປະຊາຊົນນະຄອນຫຼວງວຽງຈັນ (ນ.ວ) ຊຸດທີ 1 ໃນວັນທີ 4 ສິງຫາ ຜ່ານມາ ທີ່ຫໍວັດທະນະທໍາແຫ່ງຊາດ ນະຄອນຫຼວງວຽງຈັນ, ໃຫ້ກຽດເຂົ້າຮ່ວມ ແລະ ພົບປະຂອງສະຫາຍ ປອ. ໄຊສົມພອນ ພົມວິຫານ ກໍາມະການກົມການເມືອງສູນກາງພັກ, ປະທານສູນກາງແນວລາວສ້າງຊາດ, ສະມາຊິກສະພາແຫ່ງຊາດ ຊຸດທີ 8 ປະຈໍາເຂດເລືອກຕັ້ງທີ 1 ນະຄອນຫຼວງວຽງຈັນ, ພ້ອມດ້ວຍທີມງານສະມາຊິກສະພາແຫ່ງຊາດ ຊຸດທີ 8 ປະຈໍາເຂດເລືອກຕັ້ງທີ 1 ແລະ ສະມາຊິກສະພາປະຊາຊົນ ນະຄອນຫຼວງວຽງຈັນ.
ການຈັດກອງປະຊຸມປາຖະກະຖາເນື້ອໃນກອງປະຊຸມຄັ້ງນີ້, ແມ່ນເພື່ອພົບປະພະນັກງານ ຫຼັກແຫຼ່ງ ແລະ ເຜີຍແຜ່ຜົນສໍາເລັດກອງປະຊຸມດັ່ງກ່າວ ແລະ ຮັບຟັງຄໍາຄິດເຫັນ, ຄໍາສະເໜີບັນຫາຕ່າງໆກ່ຽວກັບການຈັດຕັ້ງປະຕິບັດລັດຖະທໍາມະນູນ, ກົດໝາຍ, ແຜນພັດທະນາເສດຖະກິດ-ສັງຄົມ ແລະ ແຜນງົບປະມານຕ່າງໆ. ນອກຈາກນັ້ນ, ເພື່ອເປັນການຜັນຂະຫຍາຍເນື້ອໃນກອງປະຊຸມດັ່ງກ່າວໃຫ້ທຸກອົງການຈັດຕັ້ງຂອງພັກ-ລັດ ຕະຫຼອດຮອດຖັນແຖວພະນັກງານ-ລັດຖະກອນ, ທະຫານ, ຕໍາຫຼວດ, ປະຊາຊົນ ແລະ ບັນດາຊັ້ນຄົນຕ່າງໆພາຍໃນນະຄອນຫຼວງວຽງຈັນ ໄດ້ຮັບຮູ້ຢ່າງກວ້າງຂວາງ ກ່ຽວກັບເນື້ອໃນວຽກງານຕ່າງໆທີ່ກອງປະຊຸມຄັ້ງປະຖົມມະລຶກຂອງສະພາແຫ່ງຊາດ ຊຸດທີ 8 ແລະ ສະພາປະຊາຊົນ ນະຄອນຫຼວງວຽງຈັນ ໄດ້ພິຈາລະນາຮັບຮອງເອົາ ແລະ ເພື່ອເຮັດໃຫ້ປະຊາຊົນຊາວນະຄອນຫຼວງວຽງຈັນ ຮັບຮູ້ ແລະ ເຂົ້າໃຈກົງຈັກການຈັດຕັ້ງ, ພາລະບົດບາດ, ສິດ ແລະ ໜ້າທີ່ຂອງສະພາປະຊາຊົນ ນະຄອນຫຼວງວຽງຈັນຢ່າງເລິກເຊິ່ງ, ພ້ອມທັງເກັບກໍາສະພາບຕົວຈິງ, ຄໍາຄິດຄໍາເຫັນ ແລະ ຄໍາສະເໜີຂອງປະຊາຊົນຕໍ່ວຽກງານປົກປັກຮັກສາ ແລະ ສ້າງສາພັດທະນາ ນະຄອນຫຼວງວຽງຈັນ ໃນໄລຍະຜ່ານມາ ແລະ ເພື່ອຕິດຕາມການຈັດຕັ້ງປະຕິບັດລັດຖະທໍາມະນູນ, ກົດໝາຍ, ແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ ແລະ ບັນດານິຕິກໍາຕ່າງໆຂອງນະຄອນຫຼວງວຽງຈັນ.
ຂະນະດຽວກັນ, ສະຫາຍ ຮສ.ປອ ກອງສີ ແສງມະນີ ຮອງເລຂາຄະນະພັກ, ຮອງລັດຖະມົນຕີ ກະຊວງສຶກສາທິການ ແລະ ກິລາ ໄດ້ລາຍງານສະພາບລວມຂອງກະຊວງສຶກສາທິການ ແລະ ກິລາ ໃຫ້ຮູ້ວ່າ: ກະຊວງສຶກສາທິການ ແລະ ກິລາ ແມ່ນໜຶ່ງໃນບັນດາກະຊວງທີ່ຢູ່ໃນໂຄງປະກອບກົງຈັກການຈັດຕັ້ງຂອງລັດຖະບານ ຕາມມະຕິກອງປະຊຸມຄັ້ງປະຖົມມະລຶກຂອງສະພາແຫ່ງຊາດ ທີ 8, ເຊິ່ງມີພາລະບົດບາດໜ້າທີ່ເປັນເສນາທິການໃຫ້ແກ່ລັດຖະບານໃນການຄຸ້ມຄອງມະຫາພາກກ່ຽວກັບວຽກງານການສຶກສາ ແລະ ກິລາ ເປັນໃຈກາງປະສານງານໃນການພັດທະນາຊັບພະຍາກອນມະນຸດແຫ່ງຊາດ ຕາມການມອບໝາຍຂອງກົມການເມືອງສູນກາງພັກ.
ປັດຈຸບັນກະຊວງສຶກສາທິການ ແລະ ກິລາ ມີພະນັກງານ, ລັດຖະກອນທົ່ວຂະແໜງການສຶກສາ ແລະ ກິລາ ທັງໝົດ 87.283 ຄົນ, ຍິງ 44.497 ຄົນ. ໃນນັ້ນ, ລັດຖະກອນຄູ ມີ 78.024 ຄົນ, ຍິງ 41.142 ຄົນ, ລັດຖະກອນບໍລິຫານ ມີ 9.259 ຄົນ, ຍິງ 3.355 ຄົນ. ສ່ວນຈໍານວນນັກຮຽນ-ນັກສຶກສາ ໃນສົກຮຽນ 2015-2016 ຜ່ານມາ ມີ 1.803.955 ຄົນ. ໃນນັ້ນ, ລ້ຽງເດັກ-ອະນຸບານ ແລະ ກຽມປະຖົມ ມີ 199.087 ຄົນ, ສາຍສາມັນສຶກສາ ມີ 1.484.755 ຄົນ, ສາຍອາຊີວະສຶກສາ ແລະ ສ້າງຄູ ມີ 84.007 ຄົນ, ມະຫາວິທະຍາໄລ ມີ 36.106 ຄົນ.
ໂດຍ:ສາວບ້ານທົ່ງ